A BIZOTTSÁG HATÁROZATA
(2005. augusztus 17.)
a 2000/60/EK európai parlamenti és tanácsi irányelvvel összhangban az interkalibrációs hálózatot alkotó helyek nyilvántartásának létrehozásáról
(az értesítés a C(2005) 3140. számú dokumentummal történt)
(2005/646/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vízvédelmi politika területén a közösségi fellépés kereteinek meghatározásáról szóló, 2000. október 23-i 2000/60/EK európai parlamenti és tanácsi irányelvre (1), és különösen annak V. melléklete 1.4.1 (vii) szakaszára,
mivel:
(1)
A 2000/60/EK irányelv 4. cikke (1) bekezdése a) pontjának ii. alpontja előírja a tagállamok számára az összes felszíni víztest védelmét, javítását és helyreállítását annak érdekében, hogy legkésőbb az irányelv hatálybalépését követő 15 éven belül elérjék a felszíni vizek jó állapotát, az irányelv V. mellékletében megállapított rendelkezésekkel összhangban. A 2000/60/EK irányelv 4. cikke (1) bekezdése a) pontjának iii. alpontja előírja a tagállamok számára az összes mesterséges és erősen módosított víztest védelmét és javítását a jó ökológiai potenciál és a felszíni vizek jó kémiai állapotának elérése céljából, az irányelv hatálybalépését követően legkésőbb tizenöt éven belül, figyelemmel bizonyos kivételekre, az irányelv V. mellékletében megállapított rendelkezésekkel összhangban. A 2000/60/EK irányelv V. melléklete 1.4.1. szakaszának i. pontjával összhangban a mesterséges vagy erősen módosított víztestek esetében az ökológiai állapotra történő hivatkozást az ökológiai potenciálra történő hivatkozásként kell értelmezni.
(2)
A 2000/60/EK irányelv V. mellékletnek 1.4.1. szakasza a tagállamok által végzett biológiai megfigyelés eredményeinek összehasonlíthatóságát biztosító eljárást határoz meg, amely az ökológiai állapot osztályozásának központi részét képezi. Ehhez arra van szükség, hogy a tagállamok megfigyelő és osztályozó rendszereinek eredményeit a valamennyi tagállamban és a Közösség minden egyes ökorégiójában található megfigyelési helyekből álló interkalibrációs hálózat révén összehasonlítsák. Az irányelv előírja a tagállamok számára az interkalibrációs hálózatba felvett helyekre vonatkozó szükséges információk megfelelő összegyűjtését, hogy lehetővé tegyék a nemzeti osztályozó rendszer és a 2000/60/EK irányelv V. mellékletében szereplő normatív meghatározások közötti összhangnak, illetve az egyes tagállamok osztályozási rendszerei összehasonlíthatóságának az értékelését.
(3)
A 2000/60/EK irányelv V. melléklete 1.4.1. szakaszának vii. pontjában említett interkalibrációs hálózatot alkotó helyek nyilvántartásának létrehozása céljából felkérték a tagállamokat, hogy a kiváló/jó és a jó/mérsékelt osztályok határértékei normatív meghatározásának saját értelmezése alapján, helyeket válasszanak ki. E helyekre vonatkozóan az aktuális ideiglenes osztályozási állapotot kellett bejelenteni. Minden tagállamot felkértek, hogy - amennyiben lehetséges - a két osztály határértékei tekintetében legalább két helyre vonatkozóan lényegi információval szolgáljanak az interkalibrációs hálózathoz kiválasztott, a nemzeti területükön megtalálható közös felszíni víztesttípusok közül. A tagállamokat felkérték azon helyek megjelölésére is, melyek közel állnak a fent említett osztályozási határértékekhez, de az aktuális nemzeti értékelési módszerekkel végzett ideiglenes osztályozás szerint nem feltétlenül teljesítik a határértékeket.
(4)
A kiválasztási folyamat során a tagállamokat a terhelésekre és a biológiai minőségi elemekre vonatkozó valamennyi elérhető információ figyelembevételére is felkérték. Az interkalibráció fókuszpontjaként azokat a terheléseket és minőségi elemeket választották ki, amelyek a megítélés szerint a leggyakrabban képezik megfigyelés tárgyát.
(5)
A tagállamok által a nyilvántartás céljából benyújtott helyekre vonatkozó lényeges adatok és információk közé többek között az alábbiak tartoznak: a helyszín és a típusra vonatkozó szempontok leírása, a terhelésre vonatkozó információ, az összes biológiai és az ezeket alátámasztó fizikai-kémiai elemmel kapcsolatos adatok elérhetősége, a referenciaállapotok elérhetősége, a helyek ideiglenes osztályozási állapota, a helyek kiválasztásához alkalmazott szempontok, valamint a biológiai elemek minőségi értékeléséhez alkalmazott módszertan.
(6)
Az ökológiai állapotok osztályozása terén folyamatban levő tevékenységeknek segíteniük kell a jelenlegi megközelítés egyes korlátainak és bizonytalanságainak leküzdését, és ez a jövőben a helyek nyilvántartásának felülvizsgálatához vezethet, figyelembe véve különösen az interkalibrációs eljárás eredményeit. Ez a felülvizsgálat növelné az interkalibrációs eredmények megbízhatóságát, és nagyobb pontossághoz vezetne, így hozzájárulna a 2000/60/EK irányelv célkitűzéseinek jobb teljesítéséhez. További felülvizsgálatok bizonyulhatnak szükségesnek a vízgyűjtő-gazdálkodási terv kezdeti szakaszai során, mivel a 2000/60/EK irányelv 13. cikkében leírt ismétlődő tervezési folyamat során új adatok válhatnak ismertté.
(7)
A 2000/60/EK irányelv V. mellékletének 1.4.1. szakaszának v. pontja előírja, hogy a hálózat a tagállamok által a minden egyes ökorégióban megtalálható felszíni víztesttípusok köréből kiválasztott helyekből álljon. A felszíni vizek hasonló víztesttípusokkal rendelkező tagállamok közötti összehasonlíthatóságának biztosítása érdekében a helyek nyilvántartásának létrehozásával együtt arra van szükség, hogy a helyek felosztása az azokhoz tartozó földrajzi interkalibrációs csoport szerint történjen, amely meghatározott felszíni víztesttípusokon osztozó tagállamok csoportjaiból áll. Ez lehetővé tenné, hogy minden egyes csoport a tagjai között összehasonlíthassa eredményeit, és elvégezhesse az interkalibrációs eljárást.
(8)
Mivel Bulgária, Norvégia és Románia a tagállamokkal számos határokon átnyúló vízgyűjtőn osztozik, ezek az országok önkéntes alapon vesznek részt az interkalibrációs eljárásban, és a tagállamok által követett eljárást követve javaslatot tettek a helyek jegyzékére vonatkozóan.
(9)
Az ebben a határozatban előírt intézkedések összhangban vannak a 2000/60/EK irányelv 21. cikkének (1) bekezdésében említett bizottság véleményével,
ELFOGADTA EZT A HATÁROZATOT:
1. cikk
(1) A 2000/60/EK irányelv V. mellékletének 1.4.1. szakaszának vii. pontjában említett interkalibrációs hálózatot alkotó helyek nyilvántartása e határozat mellékletének 1. szakaszában szerepel. A nyilvántartásban szerepelnek - az interkalibrációs hálózatban önkéntes alapon részt vevő - Bulgáriában, Norvégiában és Romániában található helyek is.
(2) A nyilvántartás és az interkalibrációs eljárás létrehozása céljából a tagállamokat a melléklet 2. szakaszában felsoroltak szerint földrajzi interkalibrációs csoportokba osztják, amelyek meghatározott felszíni víztesttípusokon osztozó tagállamokból állnak.
2. cikk
A tagállamok szükség esetén benyújtják a Bizottságnak a mellékletben felsorolt egyes helyekkel kapcsolatos vonatkozó adatok és információk naprakész változatait.
3. cikk
Ennek a határozatnak a tagállamok a címzettjei.
Kelt Brüsszelben, 2005. augusztus 17-én.